
# Алексей Песошин Әгерҗедә Иж-Бубый авылы тарихына багышланган музей ачты

Премьер-министр Әгерҗедә поликлиника төзелешен дә карады, ябык футбол манежы төзелеше мәйданында булды.

Бүген Татарстан Премьер-министры Алексей Песошин Әгерҗе районының Иж-Бубый авылында Мөхәммәтҗан Әхмәтҗанов исемендәге музей ачты.

Республика Президентының матбугат хезмәте хәбәр иткәнчә, музей Иж-Бубый авылы тарихына һәм аның күренекле кешеләренә багышланган. Аерым экспозициягә сәүдәгәр Мөхәммәтҗан Әхмәтҗанов турында мәгълүматлар тупланган. Ул авыл үсешенә зур өлеш керткән һәм яңа укыту алымнары белән бөтен илгә танылган мәдрәсә ачуга ярдәм иткән.

«Туган телләр һәм халыклар бердәмлеге елында безнең республикада тагын бер мәдәни объект барлыкка килүенә шатмын. Күпмилләтле республикабызда яшәүче һәркем монда тарих һәм гореф-гадәтләрне таба ала», — диде Алексей Песошин.

Ул музейны булдыруда ярдәм иткән һәркемгә рәхмәт әйтте һәм Татарстан Министрлар Кабинетының Рәхмәт хатын тапшырды.

Моннан тыш, Премьер-министр Әгерҗедә поликлиника төзелешен дә карады, ябык футбол манежы төзелеше мәйданында булды. Шулай ук Песошин «Әгерҗе» тимер юл хезмәтләренең күпфункцияле комплексы булган коры җир порты төзү турында инвестпроект белән дә танышты.


Следите за самым важным и интересным в Telegram-каналеТатмедиа

## Нет комментариев
Алексей Песошин Әгерҗедә Иж-Бубый авылы тарихына багышланган музей ачты